Фәҡирҙәр — үҙҙәренә һәм ғаиләләренә ашарға ризыҡтары етмәгән кешеләр. Ризыҡ бер байрам көнөнә етергә тейеш (байрам табыны иҫәпкә алынмай). Тейешле ризыҡ күләме һәр ғаилә ағзаһына 1 мүдд ярма иҫәбенә иҫәпләнә (1 мүдд = 650 грамм). Әгәр ҙә кеше фатирға инеп йәшәгән өсөн түләй икән, был йортта йәшәп торорға кәрәк булған аҡсанан фитыр саҙаҡаһы түләнмәй. Ҡараусыһыҙ йөрөй алмаған һәм табибтар ярҙамынан башҡа тора алмаған сирле кешеләр — табибтарға, ҡараусы хеҙмәтенә һәм дарыуҙар өсөн түләргә тейеш булған аҡсанан фитыр саҙаҡаһы түләмәйҙәр. Бурыстары булған кешеләр, әгәр ҙә бурыс түләүҙе кисектереп тора алалар икән, фитыр саҙаҡаһын бирергә тейештәр.